焚柴赋（以报天享日精意蠲洁为韵）
何迥 (Tang)
于穆圣君。功高德奥。利泽能广。灵祇必祷。溢周夏之珍符。继三五之徽号。顺氓心而展礼。择良日而大报。所以后土祈谷。圜丘祭天。雍雍济济。翼翼乾乾。建朱干而日曜。张翠帐而云悬。皇帝严法驾而戾止。诏偫官而萃旃。藉白茅以肃若。望青坛而仡然。我君精洁。我后孝享。容卫翩翻。威仪森爽。就阳之位斯在。荐帝之仪罔失。陶匏必成。牲玉惟栗。风伯戒道。元冥司律。惟天命子之辰。惟帝告天之日。灵神以之保乂。昊穹以之宥密。殽核洋溢。鼓钟铿鍧。三灵同感。庶物皆精。故祭者修礼之义。柴者告成之意。燎焜煌而上熏。烟勃窣而傍驶。朝野美乎圣泽。华夷赞乎能事。惠浃洽于煇庖。恩汪濊于民吏。则知柴而致福。祭示吉蠲。效周室之为礼。望虞家之有年。福福应兮飞焰。神神来兮驾烟。圭组既陈。酒醴皆洁。继功前王。垂裕来哲。化成而万寿无疆。礼毕而四方有截。谅夏郊之义举。愧序能之笔拙。